คุมเข้มคุณสมบัติผู้บริหารประกัน
คปภ.ยกร่างออกประกาศเพิ่มกำหนดเกณฑ์ถึงจรรยาบรรณ
4 ม.ค. 2556

คปภ.ยกร่างออกประกาศเพิ่มกำหนดเกณฑ์ถึงจรรยาบรรณ
คปภ.คุมเข้มผู้บริหารประกัน ออกประกาศคุณสมบัติเพิ่มเติม
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า ขณะนี้ทาง คปภ.อยู่ระหว่างจัดทำร่างประกาศ เรื่อง “กำหนดกรณีที่ถือว่ากรรมการ ผู้จัดการ บุคคล ซึ่งมีอำนาจกระทำการแทนบริษัท หรือที่ปรึกษาของบริษัทมีประวัติเสียหายหรือดำเนินกิจการใดที่มีลักษณะที่แสดงถึงการขาดความรับผิดชอบ หรือความรอบคอบเยี่ยงผู้ประกอบวิชาชีพในฐานะเช่นนั้นจักต้องมีตามวิสัยและพฤติการณ์” เพื่อกำหนดคุณสมบัติต้องห้ามเพิ่มเติมของผู้บริหารบริษัทประกัน นอกเหนือจากพระราชบัญญัติ (พ.ร.บ.) ประกันวินาศภัย (ฉบับที่ 2) พ.ศ. 2551
สำหรับร่างประกาศดังกล่าว กำหนดห้ามผู้บริหารที่ต้องคำพิพากษาถึงที่สุดให้จำคุกไม่ว่าศาลจะมีคำพิพากษาให้รอการลงโทษหรือไม่ ห้ามอยู่ระหว่างถูกกล่าวโทษ หรือดำเนินคดี โดย คปภ.หน่วยงานที่กำกับดูแลหรือหน่วยงานที่มีอำนาจตามกฎหมายไม่ว่าในประเทศหรือต่างประเทศ ห้ามเป็นผู้ที่ศาลมีคำสั่งให้ทรัพย์สินตกเป็นของแผ่นดินตามกฎหมายเกี่ยวกับการป้องกันและปราบปรามการทุจริต กฎหมายว่าด้วยการป้องกันและปราบปรามการฟอกเงิน หรือกฎหมายอื่นในลักษณะเดียวกัน 
ทั้งนี้ ยังห้ามเป็นผู้ที่หน่วยงานที่กำกับดูแลหรือหน่วยงานที่มีอำนาจตามกฎหมายไม่ว่าในประเทศหรือต่างประเทศ พิจารณาว่ามีลักษณะต้องห้ามในการเป็นกรรมการ ผู้จัดการหรือบุคคลผู้มีอำนาจในการจัดการ หรือผู้บริหารขององค์กรที่อยู่ภายใต้การกำกับหรือภายใต้อำนาจของหน่วยงานนั้นๆ ทั้งนี้ ให้เป็นเฉพาะความผิดที่เกี่ยวกับทรัพย์
นอกจากนี้ยังห้าม กรณีที่มีเหตุอันควรเชื่อว่ามี หรือเคยมีพฤติกรรมประพฤติผิดต่อหน้าที่หรือการให้บริการด้วยความซื่อสัตย์สุจริตและเป็นธรรม หรือมี หรือเคยมีส่วนร่วมหรือสนับสนุนการกระทำดังกล่าวของบุคคลอื่น รวมถึงมีเหตุอันควรเชื่อว่ามีหรือเคยมีพฤติกรรมในการเปิดเผยหรือเผยแพร่ข้อมูลหรือเอกสารอันเป็นเท็จที่อาจทำให้สำคัญผิด หรือโดยปกปิดข้อความจริงที่ควรบอกให้แจ้งในสาระสำคัญ ซึ่งอาจมีผลกระทบต่อการตัดสินใจของผู้เอาประกัน ผู้รับผลประโยชน์ ผู้ถือหุ้น หรือประชาชน หรือเคยมีส่วนร่วมหรือสนับสนุนการกระทำดังกล่าวของบุคคลอื่น
แหล่งข่าว เปิดเผยว่า ยังห้ามกรณีมีเหตุอันควรเชื่อว่ามีหรือเคยมีพฤติกรรมที่เป็นการละเลยการตรวจสอบดูแลตามสมควร เพื่อป้องกันมิให้นิติบุคคลหรือกิจการที่ตนมีอำนาจในการจัดการ หรือผู้ปฏิบัติงานซึ่งอยู่ภายใต้การตรวจสอบดูแล กระทำการใดหรืองดเว้นกระทำการใดอันเป็นการฝ่าฝืนหรือขัดต่อกฎหมายว่าด้วยการประกันภัย รวมถึงมีพฤติกรรมที่ขาดจรรยาบรรณหรือมาตรฐานในการปฏิบัติงานที่เกี่ยวเนื่องกับธุรกิจประกันภัยด้วย